Rhodes-student sterf in brandMilnerstraat, Grahamstad (Foto: Google Street View) Die polisie in Grahamstad in die Oos-Kaap doen ŉ geregtelike doodsondersoek ná ŉ student van Rhodes-universiteit gesterf het. Die student, wie se naam nog nie bekend gemaak is nie, was glo Donderdagoggend vasgekeer toe ŉ brand in die vroeë oggendure by studentebehuising uitgebreek het. Kat. Mali Govender, woordvoerder van die polisie, het gesê die man, in sy vroeë 20’s, het die huis in Milnerstraat saam met verskeie ander persone gedeel. Die brand het na bewering in die kombuis ontstaan, wat direk langs die student se kamer geleë is. Hy kon glo nie uit die kamer ontsnap nie, weens die diefwering teen die vensters. Govender het gesê sy huismaats kon veilig uit die huis ontsnap. Die huis is in die brand verwoes.